ડોનાલ્ડ ટ્રમ્પ અમેરિકાના પ્રમુખ બન્યા છે, પણ તેમને ચાહનારા કરતાં ધિક્કારનારાની સંખ્યા વધારે હોય તેવી છાપ ઊભી થાય. અમેરિકામાં નહિ, પણ યુરોપમાં અને વિશ્વમાં ઘણા દેશોમાં તેની સામે નફરતનું પ્રમાણ ઊડીને આંખે વળગે તેવું છે. ઉત્તર કોરિયાના નેતા કિમ જોંગ-ઉન ઢીલા પડ્યા અને અમેરિકા સાથે વાટાઘાટ માટે તૈયાર થયા હતા. ડોનાલ્ડ ટ્રમ્પને મળ્યા પણ ખરા, પરંતુ તેમના માટે સારી છાપ પડી હોય તેવું લાગતું નથી. ડોનાલ્ડ ટ્રમ્પ પરંપરાગત રાજકારણી નથી. મૂળ તો બિઝનેસમેન અને તેમાંથી બની ગયા પ્રેસિડેન્ટ. બોલવાનું ભાન નહિ. ટ્વીટર પર એવા એવા મેસેજ મૂકે ચોંકી જવાય. તેમના વાણી વર્તન વિચિત્ર લાગે તેવા રહ્યા છે. પરંતુ ચૂંટણી જીત્યા છે, તેનો અર્થ એ કે અમેરિકામાં તેમની નીતિને ટેકો આપનારાની સંખ્યા પણ વિશાળ છે. એન્ટી ઇમિગ્રન્ટ્સ નીતિ અને જેહાદી ત્રાસવાદની ખુલ્લેઆમ ટીકાથી જમણેરી લોકો તમને પસંદ કરે છે. તેમની રીતભાત ગમે તેવી હોય, એ ટેકેદારોને કોઈ ફરક પડતો નથી.